b'\n_START_ARTICLE_\nStand up -komiikka\n_START_PARAGRAPH_\nStand up -komiikka on esitt\xc3\xa4v\xc3\xa4n taiteen laji, joka perustuu yleens\xc3\xa4 sanalliseen huumoriin sek\xc3\xa4 esiintyj\xc3\xa4n ja yleis\xc3\xb6n v\xc3\xa4litt\xc3\xb6m\xc3\xa4\xc3\xa4n vuorovaikutukseen. Stand up -esityksess\xc3\xa4 koomikko seisoo yleis\xc3\xb6n edess\xc3\xa4 ja kertoo itse keksimi\xc3\xa4\xc3\xa4n vitsej\xc3\xa4, tarinoita tai nokkelia huomioitaan asioista, jotka ovat usein h\xc3\xa4nelle omakohtaisia tai yleis\xc3\xb6lle l\xc3\xa4heisi\xc3\xa4. Stand up kehittyi Yhdysvalloissa, ja se k\xc3\xa4sittelee usein kiistanalaisia aiheita kuten politiikkaa, yhteiskuntaa, rotusuhteita ja sukupuolten v\xc3\xa4lisi\xc3\xa4 suhteita.\n_START_SECTION_\nTausta\n_START_PARAGRAPH_\nStand up -komiikka pohjautuu 1800-luvun alun yhdysvaltalaiseen minstrel-teatteriin. Minstrel oli musiikkiteatteria, joka perustui usein afroamerikkalaisille nauramiseen. Minstrel-esityksiss\xc3\xa4 oli mukana my\xc3\xb6s koomikoita, jotka kertoivat yksinkertaisia vitsej\xc3\xa4 avustajiensa kanssa. 1800-luvun lopulla minstrel-teatteri v\xc3\xa4istyi vaudevillen tielt\xc3\xa4. Vaudevillessa oli my\xc3\xb6s koomikoita, mutta suosituinta oli edelleen fyysinen slapstick-komiikka, sill\xc3\xa4 mikrofonien puuttuessa sanallinen komiikka ei voinut viel\xc3\xa4 olla kovin hienostunutta._NEWLINE_Etnisten ryhmien erilaisuuteen perustuva huumori oli vuosisadan vaihteessa Yhdysvalloissa erityisen suosittua, sill\xc3\xa4 maassa elettiin maahanmuuton vilkkainta aikaa. Toisaalta rivoudet oli usein kielletty. Yksi ajan ensimm\xc3\xa4isist\xc3\xa4 poliittisista stand up -koomikoista oli cowboyasuinen Will Rogers, joka kommentoi esityksiss\xc3\xa4\xc3\xa4n aikansa poliitikkoja happaman tarkkan\xc3\xa4k\xc3\xb6isesti._NEWLINE_Mikrofonin, \xc3\xa4\xc3\xa4nilevyn ja radion yleistymisen my\xc3\xb6t\xc3\xa4 sanallinen komiikka kehittyi maailmansotien v\xc3\xa4lill\xc3\xa4. Moni vaudeville-esiintyj\xc3\xa4 siirtyikin radiokoomikoiksi, kuten Jack Benny, Bob Hope ja George Burns. Samalla etninen komiikka v\xc3\xa4heni ja antoi tilaa aiheille, joille koko maa saattoi nauraa yhdess\xc3\xa4, kuten baseballille.\n_START_SECTION_\nNykyaikainen stand up -komiikka\n_START_PARAGRAPH_\n1950-luvulla television viihdeohjelmat, kuten The Ed Sullivan Show ja The Tonight Show toivat koomikot amerikkalaisten olohuoneisiin. Vuosikymmenen merkitt\xc3\xa4vin stand up -koomikko oli Lenny Bruce, joka venytti sallittavuuden rajoja provosoivilla aihevalinnoillaan ja rivolla puhetavallaan. Brucesta tulikin monen my\xc3\xb6hemm\xc3\xa4n stand up -koomikon esikuva; tunnetuimpia heist\xc3\xa4 oli George Carlin, joka puolestaan innoitti monia nykyajan koomikoita kuten Jerry Seinfeldia ja Chris Rockia. My\xc3\xb6s Britanniassa stand upin suosio kasvoi toisen maailmansodan j\xc3\xa4lkeen, ja moni brittil\xc3\xa4inen koomikko kuten Peter Sellers, Spike Milligan ja Tommy Cooper aloitti uransa silloin stand up -koomikkona._NEWLINE_1970-luvulla etenkin Carlin ja Richard Pryor toivat stand upiin suorapuheisuuden sek\xc3\xa4 poliittiset ja henkilokohtaiset aiheet ja Pryor my\xc3\xb6s mustan n\xc3\xa4k\xc3\xb6kulman. 1970-luvun puoliv\xc3\xa4liss\xc3\xa4 yhdeksi stand upin teemaksi nousi irrelevantti huumori ja ironia, joka kohdistui my\xc3\xb6s itse viihteentekemiseen. T\xc3\xa4m\xc3\xa4n tyylin merkitt\xc3\xa4vimpi\xc3\xa4 edustajia olivat Andy Kaufman, Steve Martin ja Albert Brooks. 1970-luvun alussa Yhdysvalloissa avattiin ensimm\xc3\xa4iset stand up -klubit, joissa nousevat koomikot saattoivat kehitt\xc3\xa4\xc3\xa4 esityksi\xc3\xa4\xc3\xa4n yhdess\xc3\xa4. Etenkin Johnny Carsonin juontamaan The Tonight Show\xe2\x80\x99hun p\xc3\xa4\xc3\xa4semisest\xc3\xa4 oli tullut erityisen t\xc3\xa4rke\xc3\xa4\xc3\xa4 koomikon uran kannalta, ja ohjelman ansiosta Yhdysvalloissa olikin 1980-lukuun menness\xc3\xa4 avattu satoja stand up -klubeja._NEWLINE_1980-luvulla stand up -klubit eliv\xc3\xa4t Yhdysvalloissa kulta-aikaansa, kun Robin Williamsin, Jay Lenon, Bill Cosbyn, Paul Reiserin, Eddie Murphyn ja Chris Rockin kaltaiset koomikot esiintyiv\xc3\xa4t suosituilla klubikiertueillaan. 1990-luvun alkuun menness\xc3\xa4 moni t\xc3\xa4hti oli kuitenkin siirtynyt televisioon ja elokuviin. Samalla runsas televisiotarjonta oli v\xc3\xa4hent\xc3\xa4nyt klubiyleis\xc3\xb6\xc3\xa4, ja moni klubi joutui sulkemaan ovensa tai heikent\xc3\xa4m\xc3\xa4\xc3\xa4n ohjelmistonsa laatua. My\xc3\xb6s Yhdysvalloissa voimistunut poliittinen korrektius vaikeutti stand upin tekemist\xc3\xa4._NEWLINE_1990-luvulla yhdysvaltalaiset televisioyhti\xc3\xb6t v\xc3\xa4hensiv\xc3\xa4t ylitarjonnan j\xc3\xa4lkeen komediaohjelmiaan, mutta samalla maassa perustettiin komedialle pyhitetty kaapelikanava Comedy Central. Vuosikymmenen suosituimpia koomikoita olivat Jerry Seinfeld, jolla oli my\xc3\xb6s oma tilannekomediasarjansa, sek\xc3\xa4 Chris Rock. Perinteisen stand upin rinnalle syntyi l\xc3\xa4nsirannikolla alternative comedy -tyyli, jonka vapaamuotoinen komiikka rikkoi entisi\xc3\xa4 rajoja. Tyylin edustajista tunnetuiksi tulivat muun muassa Sarah Silverman, Janeane Garofalo ja Patton Oswalt._NEWLINE_2000-vuosikymmenell\xc3\xa4 Yhdysvaltain stand up -komiikka elpyi: The Original Kings of Comedyn kaltaiset kiertueet ker\xc3\xa4siv\xc3\xa4t suuria yleis\xc3\xb6j\xc3\xa4 ja uusia stand up -klubeja perustettiin j\xc3\xa4lleen. My\xc3\xb6s Internetin, YouTuben, Myspacen ja Facebookin suosio hy\xc3\xb6dytti stand up -koomikoita, jotka saivat n\xc3\xa4in uutta yleis\xc3\xb6\xc3\xa4. Dane Cook nousi suursuosioon ennen kaikkea Internetin ansiosta, ja Jeff Foxworthy menestyi ty\xc3\xb6v\xc3\xa4enkomiikallaan._NEWLINE_2010-luvun suosituimpiin stand up -koomikoihin kuuluu Louis C.K. H\xc3\xa4n my\xc3\xb6s uudisti stand up -komiikan jakelutapoja myym\xc3\xa4ll\xc3\xa4 esityst\xc3\xa4\xc3\xa4n viiden dollarin hinnalla Internetin kautta, ja moni muu koomikko omaksui pian saman tavan. H\xc3\xa4n my\xc3\xb6s myi liput omille kiertueilleen suoraan omalta sivustoltaan. Podcasteista tuli 2010-luvulla t\xc3\xa4rke\xc3\xa4 kanava monille stand up -koomikoille._NEWLINE_Eurooppalaisiin stand up -koomikoihin, jotka menestyv\xc3\xa4t hyvin my\xc3\xb6s Yhdysvalloissa, lukeutuvat ennen kaikkea Eddie Izzard, Ricky Gervais ja Billy Connolly.\n_START_SECTION_\nStand up -komiikka Suomessa\n_START_PARAGRAPH_\nSuomeen stand up tuli 1990-luvulla. Vuonna 1991 koomikko Stan Saanila esiintyi Vanhalla ylioppilastalolla ruotsiksi. Yhdeks\xc3\xa4nkymment\xc3\xa4luvun puoliv\xc3\xa4liss\xc3\xa4 avattiin ensimm\xc3\xa4iset suomenkieliset stand up -klubit, ja 2000-vuosikymmenell\xc3\xa4 stand up -komiikkaa alettiin n\xc3\xa4hd\xc3\xa4 televisiossa Club Act!one (2004/2007) ja Komiikkatehdas (2006) -ohjelmien my\xc3\xb6t\xc3\xa4.\n_START_SECTION_\nAiheet ja rutiinit\n_START_PARAGRAPH_\nStand up -koomikot ottavat aiheensa yleens\xc3\xa4 omasta el\xc3\xa4m\xc3\xa4st\xc3\xa4\xc3\xa4n. Koomikko voi kertoa esityksess\xc3\xa4\xc3\xa4n perheest\xc3\xa4\xc3\xa4n tai avioliitostaan, tai h\xc3\xa4n voi ottaa aiheensa arkip\xc3\xa4iv\xc3\xa4isist\xc3\xa4 asioista, joihin h\xc3\xa4n on viime aikoina t\xc3\xb6rm\xc3\xa4nnyt. My\xc3\xb6s ajankohtaiset uutisaiheet ja p\xc3\xa4iv\xc3\xa4npolitiikka ovat stand upissa suosittu teema. Stand up -koomikko tarkastelee aiheitaan nimenomaan omasta n\xc3\xa4k\xc3\xb6kulmastaan ja valitsee esitykseens\xc3\xa4 itse\xc3\xa4\xc3\xa4n syyst\xc3\xa4 tai toisesta kiinnostavia aiheita. Usein asiat ovat kiinnostavia juuri siksi, ett\xc3\xa4 niihin liittyy jotain ironista, turhauttavaa tai hauskaa, mink\xc3\xa4 koomikko pyrkiikin v\xc3\xa4litt\xc3\xa4m\xc3\xa4\xc3\xa4n esityksess\xc3\xa4\xc3\xa4n._NEWLINE_Stand upissa k\xc3\xa4sitell\xc3\xa4\xc3\xa4n usein kiistanalaisia aiheita, kuten tabuja ja rodullisia stereotypioita. Koomikon teht\xc3\xa4v\xc3\xa4n\xc3\xa4 on usein n\xc3\xa4hty se, ett\xc3\xa4 h\xc3\xa4n menee \xe2\x80\x9dliian pitk\xc3\xa4lle\xe2\x80\x9d vaiettujen aiheiden k\xc3\xa4sittelyss\xc3\xa4. Koomikko George Carlin on sanonut: \xe2\x80\x9cN\xc3\xa4en koomikon velvollisuutena etsi\xc3\xa4 mihin raja on vedetty ja sitten ylitt\xc3\xa4\xc3\xa4 se tarkoituksellisesti\xe2\x80\x9d. Koomikoita arvostellaankin usein loukkaavista vitseist\xc3\xa4, mutta toisaalta heit\xc3\xa4 my\xc3\xb6s usein kiitet\xc3\xa4\xc3\xa4n kipeiden asioiden tuomisesta keskusteluun huumorin pehment\xc3\xa4m\xc3\xa4n\xc3\xa4. V\xc3\xa4hemmist\xc3\xb6ihin itse kuuluvat koomikot k\xc3\xa4sittelev\xc3\xa4t usein omaan ryhm\xc3\xa4\xc3\xa4ns\xc3\xa4 kohdistuvia stereotypioita ja siten v\xc3\xa4hent\xc3\xa4v\xc3\xa4t niihin liittyv\xc3\xa4\xc3\xa4 ulkopuolista vallank\xc3\xa4ytt\xc3\xb6\xc3\xa4 ja samalla monipuolistavat k\xc3\xa4sityksi\xc3\xa4 ryhm\xc3\xa4st\xc3\xa4\xc3\xa4n. T\xc3\xa4llaisia ristiriitaisia koomikkoja kuitenkin kritisoidaan my\xc3\xb6s yleistyksien vahvistamisesta, sill\xc3\xa4 heid\xc3\xa4n huumorinsa l\xc3\xb6yt\xc3\xa4\xc3\xa4 suosiota my\xc3\xb6s vihamielist\xc3\xa4 stereotypiointia kannattavien joukosta._NEWLINE_Stand up -koomikon juttuvaranto eli materiaali koostuu h\xc3\xa4nen esitt\xc3\xa4mist\xc3\xa4\xc3\xa4n jutuista, rutiineista. Kukin rutiini on samaan aiheeseen liittyv\xc3\xa4 kokonaisuus, joka on muodostunut useiden esityskertojen tuloksena ja joka voi olla kestoltaan pitk\xc3\xa4 tai lyhyt. Rutiini koostuu yleens\xc3\xa4 mielikuvia ja odotuksia luovasta valmistelusta (setup) ja punchlinesta, joka korvaa ensin syntyneen mielikuvan.\n_START_SECTION_\nTavoite\n_START_PARAGRAPH_\nStand up -esityksen tarkoitus on ensisijaisesti naurattaa yleis\xc3\xb6\xc3\xa4. Koomikko Mika Eirtovaaran mukaan "Stand up on omien ajatusten ja n\xc3\xa4k\xc3\xb6kulmien esiin tuomista hauskalla tavalla". Koomikolla voi olla tavoitteenaan kuitenkin my\xc3\xb6s esimerkiksi yhteiskunnan ep\xc3\xa4kohdista kertominen, jolloin nauru on h\xc3\xa4nelle vain v\xc3\xa4line. Stand up -esityksess\xc3\xa4 on t\xc3\xa4rke\xc3\xa4\xc3\xa4 olla tietoinen ja aktiivinen kontakti yleis\xc3\xb6\xc3\xb6n, koomikko Andr\xc3\xa9 Wickstr\xc3\xb6min mukaan dialogi pikemminkin kuin monologi. Toisaalta katsoja voi my\xc3\xb6s joskus h\xc3\xa4irit\xc3\xa4 esityst\xc3\xa4 huutelemalla ep\xc3\xa4toivottuja v\xc3\xa4lihuomautuksia, jotka rikkovat esityksen rytmin.\n_START_SECTION_\nEsityksen tekniikat\n_START_PARAGRAPH_\nKoomikko k\xc3\xa4ytt\xc3\xa4\xc3\xa4 esityksess\xc3\xa4\xc3\xa4n erilaisia tekniikoita. Esityksen rytmi voi olla hidas tai nopea, mihin vaikuttaa itse keikka, keikkapaikka, yleis\xc3\xb6 ja koomikon hahmo. Ajoitus on rytmi\xc3\xa4 pienempi ajan yksikk\xc3\xb6. Esityksen kannalta on t\xc3\xa4rke\xc3\xa4\xc3\xa4, ett\xc3\xa4 jutun huipentuma tajutaan juuri oikealla hetkell\xc3\xa4: ei etuajassa eik\xc3\xa4 liian my\xc3\xb6h\xc3\xa4\xc3\xa4nk\xc3\xa4\xc3\xa4n, vaan juuri sill\xc3\xa4 hetkell\xc3\xa4 kun se lausutaan. Koomikko voi esityksen aikana hyp\xc3\xa4t\xc3\xa4 toiseen rooliin eli hahmoon, jolla h\xc3\xa4n tavoittelee esitykseens\xc3\xa4 el\xc3\xa4vyytt\xc3\xa4 tai havainnollisuutta. Esiintyj\xc3\xa4n asenne, eli taipumus valita hyv\xc3\xa4ksyv\xc3\xa4n ja hylk\xc3\xa4\xc3\xa4v\xc3\xa4n suhtautumisen v\xc3\xa4lilt\xc3\xa4 aihetta tai yleis\xc3\xb6\xc3\xa4 kohtaan, vaikuttaa my\xc3\xb6s paljon esityksen onnistumiseen. Koomikko k\xc3\xa4ytt\xc3\xa4\xc3\xa4 usein etenkin liioittelua tehokeinonaan. Koko esityst\xc3\xa4 pit\xc3\xa4\xc3\xa4 koossa dramaturgia, johon liittyy vahva aloitus, harkitun vaihteleva rytmitys ja loppuhuipennus.'